b'\n_START_ARTICLE_\nEl gegant enterrat\n_START_SECTION_\nResum de l\'argument\n_START_PARAGRAPH_\nLa novel\xc2\xb7la se situa immediatament despr\xc3\xa9s de l\'\xc3\xa8poca m\xc3\xadtica art\xc3\xbarica, quan els Britans vivien en pau, costat per costat, amb els Saxons. La hist\xc3\xb2ria comen\xc3\xa7a amb Axl i Beatrice, una parella d\'ancians que decideixen retrobar-se amb el seu fill que viu en un poble proper; en tenen un record conf\xc3\xbas, del seu fill. Axl ho atribueix a una boira que cobreix el pa\xc3\xads i que fa que tothom hagi perdut, totalment o parcial, la mem\xc3\xb2ria. En la seva primera nit de viatge, Axl i Beatrice fan estada en un poble sax\xc3\xb3 que ha estat atac per ogres. Un noi, Edwin, ha estat segrestat per aquests ogres. Un guerrer sax\xc3\xb3, Wistan, rescata Edwin i mata els ogres, tot i que Edwin rep una ferida, que fan creure als saxons que ha estat una mossegada d\'ogre. La gent del  poble, tement el contagi, vol matar Edwin, per\xc3\xb2 el noi \xc3\xa9s salvat per Wistan, qui acompanyar\xc3\xa0 Axl i Beatrice en el seu viatge amb la intenci\xc3\xb3 de deixar Edwin al poble on van els ancians._NEWLINE_Axl i Beatrice decideixen fer marrada i visitar un monestir proper per buscar consell de Jonus, un monjo assenyat, sobre l\'origen de la boira. En el cam\xc3\xad, els quatre viatgers coneixen Sir Gawain, nebot del Rei Art\xc3\xbas, ara mort. Gawain els revela que la seva missi\xc3\xb3 \xc3\xa9s protegir la dragona Querig. En canvi, l\'enc\xc3\xa0rrec que ha rebut el guerrer Wistan \xc3\xa9s el de matar Querig._NEWLINE_Mentrestant al monestir, els soldats de Brennus, avisats per Gawain, arriben i ataquen Wistan. Un altre monjo mostra a Axl, Beatrice i Edwin un passatge subterrani per escapar-se. Gawain els diu que el passatge \xc3\xa9s habitat per una b\xc3\xa8stia i que els monjos els volen morts. Gawain mata el "gos del dimoni"; els explica que Edwin va ser mossegat per un drac petit mantingut pels ogres, el qual dirigir\xc3\xa0 Edwin i Wistan fins a Querig, la dragona. Despr\xc3\xa9s de fugir del monestir, Axl i Beatrice continuen el seu viatge sols, i Edwin retorna al monestir per rescatar Wistan. Gawain se\'n va cap a la muntanya on viu Querig. M\xc3\xa9s tard, Gawain els explicar\xc3\xa0 l\'origen de la boira: el rei Art\xc3\xbas va ordenar al mag Merl\xc3\xad que la respiraci\xc3\xb3 de Querig fos una boira que suprim\xc3\xads la mem\xc3\xb2ria, tant de britans com de saxons, i aix\xc3\xad es mantingu\xc3\xa9s la pau i la conviv\xc3\xa8ncia entre els dos pobles._NEWLINE_Axl i Beatrice reprenen sols el viatge per\xc3\xb2 s\xc3\xb3n atacats per uns monstres de riu; decideixen, doncs, fugir a les muntanyes, on es retrobaran amb Gawain. Quan Wistan i Edwin arriben, Gawain de mala gana acorda mostrar-los el cau on viu Querig. Aleshores Wistan i Gawain s\'enfronten en un combat que acaba amb la vict\xc3\xb2ria de Wistan i la mort de Gawain.  Tot seguit, Wistan decapita Querig, que \xc3\xa9s ja una dragona vella i incapa\xc3\xa7 de moure\'s. Abans d\'acomiadar-se de la parella d\'ancians, Wistan revela que educar\xc3\xa0 Edwin perqu\xc3\xa8 esdevingui un guerrer que es vengi, sense pietat, de les atrocitats que els britans van cometre contra els saxons en el passat. Els diu que, un cop dissipada la boirina, els pobles recuperaran la mem\xc3\xb2ria i esdevindr\xc3\xa0 el moment de la venjan\xc3\xa7a definitiva dels saxons._NEWLINE_En el cap\xc3\xadtol final, Beatrice i Axl han recuperat la mem\xc3\xb2ria. Recorden, doncs, que el seu fill va morir de la pesta; alhora tamb\xc3\xa9 recorden les seves dissensions del passat: ella li va ser infidel; ell no li va permetre visitar la tomba del fill. Reprenen, tanmateix, el cam\xc3\xad i, un cop arriben a la vora del riu, demanen a un barquer que els dugui a l\'illa per trobar la tomba del fill. El barquer els diu que abans han de demostrar el seu amor i els pregunta per separat; els assegura que, arran de les respostes, seran permesos de viure-hi plegats.  A la barca, per\xc3\xb2, nom\xc3\xa9s s\'hi pot transportar un viatger; caldran, doncs, dos viatges. Axl i Beatrice, neguitosos, s\'acomiaden i esperen retrobar-se ben aviat a l\'illa.\n_START_SECTION_\nRecepci\xc3\xb3\n_START_PARAGRAPH_\nEl gegant enterrat va rebre generalment opinions positives dels cr\xc3\xadtics. Tanmateix, no tots els cr\xc3\xadtics van elogiar la novel\xc2\xb7la. James Wood va escriure a The New Yorker una cr\xc3\xadtica en qu\xc3\xa8 manifestava que "Ishiguro sempre est\xc3\xa0 trencant les seves pr\xc3\xb2pies regles, tanmateix presenta records limitats per\xc3\xb2 convenientment l\xc3\xbacids"._NEWLINE_Elperiodista i autor brit\xc3\xa0nic Alex Preston era molt m\xc3\xa9s positiu en The Guardian: "Si ens centrem en una sola lectura de la seva hist\xc3\xb2ria de boires i monstres, espases i bruixeria, redu\xc3\xafm la novel\xc2\xb7la a una mera par\xc3\xa0bola; per\xc3\xb2 \xc3\xa9s molt m\xc3\xa9s que aix\xc3\xb2. \xc3\x89s un profund examen sobre la mem\xc3\xb2ria i la culpa, sobre la manera com recordem els traumes col\xc2\xb7lectius. Tamb\xc3\xa9 \xc3\xa9s un conte extraordin\xc3\xa0riament atmosf\xc3\xa8ric i llegible compulsivament, que es devora d\'una tirada. El gegant enterrat \xc3\xa9s un Joc de trons amb consci\xc3\xa8ncia, The Sword in the Stone per al temps de la ind\xc3\xbastria del trauma, un llibre bell i escruixidor sobre el deure de recordar i la necessitat d\'oblidar." _NEWLINE_Marina Espasa, al diari Ara, destaca que la novel\xc2\xb7la "t\xc3\xa9 un ritme i una atmosfera embriagadors" de regust medievalizant que "es compensa amb un tret de modernitat, que \xc3\xa9s la decisi\xc3\xb3 de tenyir la novel\xc2\xb7la d\xe2\x80\x99un to malenconi\xc3\xb3s, com si l\xe2\x80\x99autor hagu\xc3\xa9s col\xc2\xb7locat un tel sobre la hist\xc3\xb2ria que vol explicar, que ens l\xe2\x80\x99allunya, per\xc3\xb2 per aix\xc3\xb2 mateix fa que vulguem saber-ne m\xc3\xa9s." _NEWLINE_Javier Aparicio Maydeu escriu a El Pa\xc3\xads: "El gegant enterrat \xc3\xa9s una novel\xc2\xb7la d\'aventures t\xc3\xa8cnicament sofisticada i gen\xc3\xa8ricament h\xc3\xadbrida, i, si acceptem la broma, podria molt b\xc3\xa9 ser la coda de la Hist\xc3\xb2ria del Cavaller Covard i altres relats art\xc3\xbarics, de Vict\xc3\xb2ria Cirlot. O la poci\xc3\xb3 d\'un druida angl\xc3\xa8s de Nagasaki que ens fa veure el rei Artur participant amb Tolkien en Joc de trons."'